b'\n_START_ARTICLE_\n\xc8\x98uvara Sa\xc8\x99ilor\n_START_SECTION_\nLocalizare\n_START_PARAGRAPH_\nAria natural\xc4\x83 se afl\xc4\x83 \xc3\xaen extremitatea sudic\xc4\x83 a jude\xc8\x9bului Sibiu, pe teritoriul administrativ vestic al ora\xc8\x99ului T\xc4\x83lmaciu (pe terasa sudic\xc4\x83 a r\xc3\xa2ului Sadu), \xc3\xaen apropierea drumului jude\xc8\x9bean DJ105G, care leag\xc4\x83 localitatea Sadu de T\xc4\x83lmaciu.\n_START_SECTION_\nDescriere\n_START_PARAGRAPH_\nRezerva\xc8\x9bia natural\xc4\x83 a fost declarat\xc4\x83 arie protejat\xc4\x83 prin Legea nr. 5 din 6 martie 2000, publicat\xc4\x83 \xc3\xaen Monitorul Oficial al Rom\xc3\xa2niei, nr. 152 din 12 aprilie 2000, privind aprobarea Planului de amenajare a teritoriului na\xc8\x9bional - Sec\xc8\x9biunea a III-a - zone protejate \xc8\x99i are o suprafa\xc8\x9b\xc4\x83 de 20 ha. Aceasta este inclus\xc4\x83 \xc3\xaen situl de importan\xc8\x9b\xc4\x83 comunitar\xc4\x83 Frumoasa \xc8\x99i a fost desemnat\xc4\x83 ca rezerva\xc8\x9bie natural\xc4\x83 \xc3\xaen scopul protej\xc4\x83rii \xc8\x99i conserv\xc4\x83rii anumitor specii din flora spontan\xc4\x83 a \xc3\xaemprejurimii Cindrelului._NEWLINE_Rezerva\xc8\x9bia natural\xc4\x83 (un fost teren ce a apar\xc8\x9binut sa\xc8\x99ilor din zon\xc4\x83) reprezint\xc4\x83 o arie cu p\xc3\xa2lcuri de mesteac\xc4\x83n argintiu (Betula pendula), arin (Alunus glutinosa) sau z\xc4\x83log \xc8\x99i f\xc3\xa2ne\xc8\x9be ce ad\xc4\x83postec specii floristice rare; dintre care unele protejate la nivel european prin Directiva 92/43/CE (anexa I) din 21 mai 1992 - privind conservarea habitatelor naturale \xc8\x99i a speciilor de faun\xc4\x83 \xc8\x99i flor\xc4\x83 s\xc4\x83lbatic\xc4\x83); astfel: \xc8\x99uvar\xc4\x83 (Molinia caerulea), narcis\xc4\x83 (Narcissus stellaris), gladiol\xc4\x83 (Gladiolus imbricatus), iris (Iris sybirica), br\xc3\xa2ndu\xc8\x99elele (Crocus banaticus), gen\xc8\x9bian\xc4\x83 (Gentiana pneumonaunthe), m\xc4\x83rarul porcului (Peucedanum rochelianum); precum \xc8\x99i mai multe specii de orhidee (Orchis incarnata, Orchis laxiflora, Orchis transillvanica).\n_START_SECTION_\nDistrugere\n_START_PARAGRAPH_\n\xc3\x8en aprilie 2019 o parte din rezerva\xc8\x9bie a fost arat\xc4\x83 cu plugul. Speciali\xc8\x99tii au aproximat c\xc4\x83 \xc3\xaen condi\xc8\x9bii ideale  lotul respectiv s-ar putea reface \xc3\xaen cel pu\xc8\x9bin 20-25 de ani. Ariile protejate \xc8\x99i parcurile naturale ale Rom\xc3\xa2niei au r\xc4\x83mas lipsite de protec\xc8\x9bie real\xc4\x83 din vara anului 2018 c\xc3\xa2nd guvernul condus de Viorica D\xc4\x83ncil\xc4\x83 a adoptat ordonan\xc8\x9ba de urgen\xc8\x9b\xc4\x83 75/2018 prin care custozii ariilor naturale protejate au fost \xc3\xaenlocui\xc8\x9bi \xc3\xaen misiunea lor de cei ai unei agen\xc8\x9bii guvernamentale, l\xc4\x83s\xc3\xa2nd aceste areale neprotejate.'